Document ID: /roh_data/filtered/fineweb-2-filterrobots_roh.jsonl.gz/17264

La participaziun al WEF saja per Donald Trump ina schanza. El haja la pussibilità da declerar a las persunas las pli impurtantas da l’economia e da la politica tge ch'el manegia cun «Make America great again.
Al WEF po Donald Trump declerar sia agenda politica a las pli impurtantas persunas ord l’economia e la politica e tgirar relaziuns impurtantas per cuntanscher las finamiras da l'agenda. Il motto è «America first», ma «America first» na vul betg dir «America suletta».
Tgirar relaziuns tranter l’America e la Svizra
La decisiun da Donald Trump da vegnir al WEF saja frestga e perquai na hajan ins anc betg organisà inscunters. Edward McMullen è dentant persvas ch'i dettia inscunters tranter Trump e autoritads Svizras sco il president da la confederaziun Alain Berset. Finamira da sia emprima visita sco president american en Svizra saja er da rinforzar las relaziuns tranter l’America e la Svizra. Ina buna relaziun vegnia da bun a tuts pajais.
Ins na po betg spetgar ch'i dettia proxims pass pertutgant ina cunvegna da commerzi liber tranter la Svizra e l’America. Il è dentant bain pussaivel ch'i dettia discussiuns.
Era spera Edward McMullen che la svizra emprendia ad enconuscher Donald Trump dad in’autra vart. Tenor el haja la Svizra ina vista fitg unilaterala sin il president american.
Visita dispitaivla – Persuna controversa
Tant plaschair sco che l’ambassadur american Edward McMullen ha da la visita da Trump n'han betg tuts. La persuna da Donald Trump è fitg dispitaivla. Quai schebain tar la populaziun sco era tar politicras e politichers.
Perquai pudessi dar demonstraziuns. L'emprima è gia vegnida annunziada per questa fin d’emna a Berna. Il president american sa laschia dentant betg influenzar da quai, uschia McMullen. L’America n'haja betg tema da demonstraziuns. Demonstraziuns fetschian part da la constituziun e mintgina e mintgin duai pudair exprimer sia opiniun. Il WEF saja per Donald Trump ina da las meglras occasiuns da preschentar l’agenda politica e las finamiras per il futur da l’America – cun ni senza demonstraziuns agiunscha l’ambassadur american.